‘Dooie’ vrou lewend in lykshuis se yskas aangetrefArgieffoto ŉ Ondersoek is van stapel gestuur ná ŉ skokvoorval net meer as ŉ week gelede toe ŉ vrou lewend in ŉ lykshuis se yskas aangetref is. Vuyo Sabani, woordvoerder van die departement van gesondheid in Gauteng, het aan Maroela Media bevestig dat die forensiese lyksdienste in Carletonville op 24 Junie deur die polisie ontbied is na ŉ ongelukstoneel op die P11-pad om die liggame van mense wat in ŉ ongeluk gesterf het op te laai. Die oorledenes was in daardie stadium reeds deur Distress Alert- ambulansdienste amptelik dood verklaar. Volgens Sabani het een van die forensiese beamptes by die lykshuis egter besef een van die persone ondanks ernstige beserings nog lewend was. “Hy het onmiddellik hulp ontbied en die beseerde persoon is na ŉ Gautengse hospitaal vervoer vir dringende mediese behandeling,” het Sabani gesê. Gerrit Bradnick, operasionele bestuurder by Distress Alert, het aan die nuusagentskap DPA gesê dat die paramedici al die prosedures behoorlik gevolg het. “Daar was geen tekens van lewe nie,” het Bradnick gesê. Die vrou is volgens Bradnick eers etlike ure nadat sy dood verklaar is lewend aangetref. Bradnick het bygevoeg dat die vrou nie sou kon beweeg of ŉ geluid maak as gevolg van die ernstige aard van haar beserings nie en sou ook nie kon besef waar sy was nie. Volgens hom is sy span “verpletterd” oor die voorval. Sabani het gesê dat die voorval tans ondersoek word. “Gevolgbestuur sal geïmplementeer word en die saak sal by die regulatoriese liggaam aangemeld word.” Die departement het sedertdien ook kontak gemaak met die vrou se familie.